Belydenis van Belhar » Verklaring van ‘n aantal leraars en lidmate uit die Vrystaat
HomeAnder bydraesVerklaring van ‘n aantal leraars en lidmate uit die Vrystaat
Written by Webmeester on March 16, 2015 . Posted in Ander bydraes
In die lig van die proses rondom die wysiging van Kerkorde Artikel 1 in die NG Kerk Vrystaat en die gevolglike posisie van diegene wat Belhar as Belydenis onderskryf, verklaar ons die volgende:
Ons ondersteun die voorgestelde wysiging van Artikel 1 van harte. Daarin maak ons ruimte vir mekaar, respekteer ons mekaar se oortuigings, vat ons hande en bou ons saam aan die eenheid binne die NG Kerk en die NG Kerkfamilie. Ons erken daarin die reg van mense wat om welke rede ook al nie die Belydenis van Belhar as belydenis onderskryf nie, maar maak ons ook ruimte vir hulle wat dit wel doen.
In die verloop van die stem-proses rondom die wysiging van Kerkorde Artikel 1 het die vraag ontstaan of so ŉ “referendum onder lidmate” te rym is met ŉ proses van geloofsonderskeiding waarin Christus sy kerk deur sy Woord en Gees regeer, deur die vergaderinge van die kerk (ons gereformeerde verstaan en historiese praktyk van kerkregering). Ons spreek daarom ons ongemak uit oor die teologiese gefundeerdheid van die proses.
Die uitslag van die stem-proses toon duidelik dat ŉ meerderheid Vrystaatse gemeentes nie bereid is om ruimte te maak vir “lidmate, ampsdraers en vergaderinge wat die Belydenis van Belhar as in ooreenstemming met die Woord van God bely” Dit plaas ons wat wel die Belydenis van Belhar onderskryf in ŉ uiters moeilike posisie. Net so min as wat ons die NG Kerk as ons geestelike tuiste kan verlaat, net so min kan ons konformeer en ophou om die Belydenis van Belhar te onderskryf.
Dit bring ons by ŉ beslissende moment waar ons nie anders kan as om openlik oor God Drie-enig se eiendomsreg op die kerk, die Bybelse eis tot eenheid, versoening en geregtigheid en ons gehoorsaamheid aan Jesus Christus as Here te bely en te getuig nie.
Ons erken dat alle dokumente wat in ooreenstemming met die Skrif is, nie noodwendig belydenisskrifte word nie. Wanneer die waarheid van die evangelie egter in die samelewing op ŉ omvattende en skreiende manier verontagsaam word, bely ŉ gereformeerde kerk wat die kerk glo, en druk dit in ŉ belydenisskrif uit. In die vroeë 1980’s was die waarheid van die evangelie oor eenheid, versoening en geregtigheid op so ŉ omvattende wyse in ons Suid Afrikaanse samelewing in die gedrang, dat die NG Sendingkerk hulle gedronge gevoel het om te bely wat hulle glo. Dit was vir hulle ŉ kreet uit die hart. Oor dié waarheid van die evangelie het hulle in ŉ staat van belydenis gegaan; daaroor sou hulle nie weer kon swyg of swig nie. Daarom respekteer ons die diepe betekenis wat hierdie belydenis vir ons susterkerk het en ons vereenselwig ons daarmee.
Ons oordeel dat die waarheid van die evangelie oor eenheid, versoening en geregtigheid in ons eie tyd en samelewing op nuwe maniere omvattend bedreig word – vgl. die onreg, geweld, korrupsie, gebrek aan respek vir lewe, plaasmoorde, diskriminasie teen en vervreemding van minderhede, onversoendheid, groeiende rasse-spanning, asook die onvermoë en skynbare onwilligheid van kerke in die NG Kerkfamilie om te herenig. Daaroor kan ons nie anders nie; ons is geroepe om nou weer ŉ helder profetiese stem te laat hoor. In die Belydenis van Belhar word dié evangeliese protes juis vanweë die historiese konteks daarvan klokhelder en geloofwaardig verwoord en aanvaar ons dit as geskenk uit ons susterkerk.
Juis in ons eie tyd en konteks bly ons geroepe om sáám, as die één liggaam van Christus, met geloofwaardigheid te getuig. As ons dit nie doen nie en in ons kerklike afsondering volhard, sal die klippe dit uitroep! Daarom staan ons ootmoedig voor die Here aan wie die kerk behoort en bely en getuig ons, in die woorde van die Belydenis van Belhar – wat in ooreenstemming met die Skrif en ons ander belydenisskrifte is – oor die eenheid, versoening en geregtigheid wat God self aan ons skenk, en daarom ook van ons vra om in gehoorsaamheid te beliggaam en uit te leef. Ons doen dit met die vaste geloofsoortuiging: “Jesus Christus is Here!”
Anneri du Toit
Pieter van Straten
NAME BYGEVOEG NA VERKLARING IN KERKBODE:
March 23, 2015 at 12:33 | #
March 16, 2015 at 17:50 | #
March 16, 2015 at 16:58 | #
March 16, 2015 at 17:03 | #
March 16, 2015 at 20:48 | #